วิกิพีเดีย:เสนอชื่อเพื่อเป็นผู้ดูแล/Chainwit.

เหตุผลในการเสนอ: ผมได้พิจารณาเสนอชื่อคุณ Chainwit. เป็นผู้ดูแลระบบโดยมีเหตุผลหลักดังนี้
# ความสามารถของผู้ใช้ คุณ Chainwit. ได้มีบทบาทในวิกิพีเดียภาษาไทยตั้งแต่เดือนพฤศจิกายน 2561 โดยมีส่วนร่วมในการแก้ไขและสร้างบทความในหลากหลายสาขาทั้งสถานที่ทางภูมิศาสตร์ วัฒนธรรม ศาสนา มานุษยวิทยา การแพทย์ ฯลฯ ประกอบกับสามารถทำความเข้าใจเกี่ยวกับนโยบายและแนวปฏิบัติของวิกิพีเดียได้อย่างรวดเร็ว ให้ความช่วยเหลือในการตรวจตราการแก้ไขและบทความใหม่รวมทั้งมีปฏิสัมพันธ์ที่ดีและให้คำแนะนำที่เป็นประโยชน์ อีกบทบาทสำคัญอีกอย่างของคุณ Chainwit. คือมีความสามารถและให้ความสนใจเกี่ยวกับการผลิตไฟล์สื่อจำนวนมากในคอมมอนส์เพื่อใช้ในวิกิพีเดียและโครงการอื่นซึ่งในวิกิพีเดียภาษาไทยเองก็ได้รับความไว้วางใจในฐานะผู้อัปโหลดและได้ให้ความช่วยเหลือผู้ใช้ทั่วไปในการพิจารณาคำขออัปโหลดเป็นอย่างดี
# ความต้องการผู้ดูแลระบบ ขอรบกวนให้ทุกท่านดูที่ วิกิพีเดีย:เสนอชื่อเพื่อเป็นผู้ดูแล/JMKTIN ด้วยเหตุผลเดียวกัน และบางท่านอาจยังไม่ทราบว่าเมื่อต้นเดือนที่ผ่านมา คุณ Jutiphan หนึ่งในผู้ดูแลระบบที่ปฏิบัติหน้าที่มานานกว่า 13 ปีได้แจ้งระงับสิทธิผู้ดูแลระบบของตนเองที่เมทาวิกิทำให้วิกิพีเดียภาษาไทยเหลือผู้ดูแลระบบจำนวน 12 คน (ยังไม่รวมคุณ JMKTIN ที่รอ crat พิจารณา) ทำให้ปริมาณแบกรับภาระงานผู้ดูแลระบบมีแต่จะเพิ่มขึ้นกว่าเดิม 
จากทั้งหมดนี้ ผมจึงเห็นว่าคุณ Chainwit. มีคุณสมบัติและความตั้งใจดีที่จะพัฒนาวิกิพีเดียภาษาไทยและเมื่อรวมกับความต้องการผู้ดูแลระบบในขณะนี้ จึงขอสนับสนุนและให้ทางชุมชนพิจารณาการเสนอชื่อเพื่อเป็นผู้ดูแลต่อไป โดยได้รับการตอบรับ (พิเศษ:Diff/8956401) เรียบร้อยแล้วครับ (แต่เดิมนั้นได้รับการสอบถามโดยคุณ Horus แต่ได้รับการปฏิเสธในครั้งแรก เมื่อผมได้อธิบายเพิ่มเติมจึงยินดีที่จะร่วมการเสนอชื่อครับ) --Geonuch (คุย) 21:26, 11 กรกฎาคม 2563 (+07)

**คำถามต่อผู้ถูกเสนอชื่อ**

**คำถามบังคับ**
ผู้ที่ถูกเสนอชื่อต้องตอบคำถามทุกข้อด้านล่าง ก่อนมีการถามคำถามเพิ่มเติม
# เมื่อได้รับเลือกเป็นผู้ดูแลระบบแล้ว คุณตั้งใจจะมีส่วนร่วมในด้านใดบ้าง
#:  ถ้าได้รับเลือกแล้วที่แน่ ๆ ผมจะช่วยในการพิจารณาและลบหน้าใน :หมวดหมู่:หน้าที่ถูกแจ้งลบ โดยเฉพาะ WP:NFC ที่ผิดนโยบาย (ซึ่ง ณ ตอนที่ผมพิมพ์ตอบนี้มีค้างติดแท็กอยู่ 749 ไฟล์ ยังไม่รวมอีกจำนวนมากที่ผมผ่านตามาว่าผิดชัดเจนแต่ไม่ได้แวะเข้าไปติดแท็กแจ้งลบ) ส่วนนี้ผมเห็นว่าเป็นงานส่วนที่ผมทำได้ดีเพราะที่ผ่านมาผมก็ได้แจ้งลบหน้าต่าง ๆ ไปมากเหมือนกัน และตัวผมเองเคยถูกลบหน้าที่ทั้งเขียนเองและไฟล์ที่อัปโหลดเองมาก่อนในสมัยเริ่มใช้งาน ผมเลยมีความเข้าใจต่อนโยบายนี้มากในฐานะคนที่เจอมากับตัวเอง (“เจ็บมาเยอะ” ว่างั้นครับ) นอกจากนี้หากมีเวลาว่าง ผมจะพยายามช่วยให้คำแนะนำกับผู้ใช้ที่เริ่มสร้างหน้าใหม่แต่มีปัญหา สำหรับส่วนบทความ ผมยังคงดำเนินหน้าแปลและเขียนเพิ่ม ปรับข้อมูลและรูปแบบต่าง ๆ ตามที่เคยทำมาตลอดครับ --Chainwit. (คุย) 01:23, 12 กรกฎาคม 2563 (+07)
# คุณคิดว่าผลงานที่ดีที่สุดในวิกิพีเดียของคุณคืออะไร เพราะเหตุใด
#:  ผลงานที่สำคัญที่สุดของผมสำหรับกลุ่มการสร้างบทความคงเป็นการแปลบทความ พระคเณศ ที่เป็นบทความคัดสรร และการสร้างสถานีย่อยขึ้นมา 2 สถานี (สถานีย่อย:ปรัชญา และ สถานีย่อย:ประเทศอินเดีย)  สำหรับการจัดการวิกิพีเดีย ผลงานสำคัญของผมคงเป็นการจัดการหมวดหมู่ทั้งหมดใน :หมวดหมู่:ประเทศอินเดีย ให้เป็นระบบระเบียบมาก (เทียบเท่ากับ enwiki ตามบทความเท่าที่มีอยู่) นอกจากนี้ยังมีการให้คำแนะนำกับผู้ใช้ใหม่ที่สร้างบทความไม่เป็นไปตามมาตรฐาน (ซึ่งได้รับดาวอุตสาหะเป็นเครื่องยืนยัน) --Chainwit. (คุย) 01:24, 12 กรกฎาคม 2563 (+07)
# ในอดีต คุณเคยพิพาทกับผู้ใช้คนอื่นจนคุณรู้สึกเครียดหรือไม่ คุณมีวิธีรับมืออย่างไร และคิดว่าจะรับมือกับการพิพาทในอนาคตอย่างไร
#:  ไม่เคยเครียดจากการพิพาทกับผู้ใช้อื่นเลยครับ ในการรับมือทั้งในอดีตและในอนาคต หากเป็นกรณีเกี่ยวกับนโยบาย ผมจะยึดนโยบายหลักของวิกิพีเดีย WP:5P เป็นหลักกลาง แล้วจึงใช้นโยบายที่เกี่ยวข้องประกอบ อย่างไรก็ตามผมอาจจะตอบคำถามนี้ได้ไม่ค่อยดี เพราะที่ผ่านมาเท่าที่จำได้ผมยังไม่เคยพิพาทกับผู้ใช้อื่น (หรืออาจจะเคยมีแต่ผมไม่ได้คิดว่าเป็นการพิพาท แต่มองมันเป็นการพูดคุยธรรมดาหรือเปล่าก็ไม่ทราบได้) หากกังวลว่าผมอาจจะรับมือกับข้อพิพาทบางประเภทไม่ได้ หรือคำตอบผมคลุมเครือเป็นนามธรรมมาก ก็สามารถยกตัวอย่างเหตุการณ์ให้ผมลองตอบได้ในคำถามด้านล่างได้เลยครับ --Chainwit. (คุย) 01:53, 12 กรกฎาคม 2563 (+07)
# คุณคิดว่าการบล็อกผู้ใช้กับการล็อกบทความมีวัตถุประสงค์อย่างไร
#:  ในความเข้าใจของผมในความเข้าใจของผม
#* การบล็อกผู้ใช้: ดังที่มีระบุไว้ใน WP:BP ผมเข้าใจว่าวัตถุประสงค์หลักของการบล็อกผู้ใช้นั้นทำไปเพื่อไม่ให้เกิดการสร้างความเสียหายในวิกิพีเดียโดยผู้ใช้หนึ่ง ๆ ต่อไปได้ เมื่อความเสียหายนั้นอาจนำมาสู่ความยุ่งยากในการตามแก้ไข (เช่นการก่อกวนต่อเนื่อง) อย่างไรก็ตาม การบล็อกผู้ใช้ต้องเป็นไปตามความเชื่อมั่นหลักว่าเขาบริสุทธิ์ใจอยากช่วยเหลือเสมอ หากพูดง่าย ๆ คือ การดำเนินการบล็อกมีวัตถุประสงค์เพื่อหยุดการก่อกวนต่อเนื่องของผู้ใช้ที่มีความชัดเจนว่ามีเจตนาก่อกวน และเพื่อหยุดการสร้างความเสียหายที่อาจยุ่งยากต่อการตามแก้ไขของผู้ใช้เจตนาดีแต่ไม่รับฟังการตักเตือนหรือคำแนะนำและยังคงแก้ไขในทางที่ข้ดต่อนโยบายหรือแนวปฏิบัติต่อเนื่อง
#* การล็อกบทความ: ดังที่ระบุใน WP:LOCK นั้น เหตุในการล็อกบทความแบ่งออกเป็นหลายกรณี แต่ทุกกรณีมีจุดร่วมคือเพื่อป้องกันบทความหนึ่งที่ถูกแก้ไขหรือเสี่ยงต่อการแก้ไขในทางที่ขัดต่อนโยบายและแนวปฏิบัติหรือถูกก่อกวนอย่างต่อเนื่อง ซึ่งนำความยากลำบากในการจัดการและเก็บกวาดในหน้านั้น ๆ ในภายหลัง 
: อาจสรุปได้ว่า ทั้งการล็อกและบล็อกนั้นดำเนินไปเพื่อลดภาระของชุมชนในการตามเก็บกวาดความวุ่นวายและความยุ่งยากที่อาจตามมาจากการกระทำที่ขัดต่อนโยบาย/แนวปฏิบัติอย่างต่อเนื่องครับ --Chainwit. (คุย) 01:53, 12 กรกฎาคม 2563 (+07)

**คำถามเพิ่มเติม**
คำถามเพิ่มเติมจากชุมชน
# อยากทราบ working time โดยประมาณที่จะเข้ามาใช้งานวิกิพีเดีย (เช่น อาทิตย์หรือวันละกี่ครั้ง กี่ชั่วโมง ช่วงเวลาไหน เป็นต้น) หลังจากได้เป็นผู้ดูแลระบบแล้วครับ --Geonuch (คุย) 07:02, 12 กรกฎาคม 2563 (+07)
#:  ไม่ค่อยเป็นช่วงแน่นอนเท่าไหร่ครับ ส่วนใหญ่น่าจะเป็นราวก่อนเที่ยงคืน~ตีหนึ่ง ตีสอง กับช่วงไหนว่าง ๆ ก็เข้ามาครับ —Chainwit. (คุย) 12:35, 12 กรกฎาคม 2563 (+07)
# อยากทราบว่าต้องการสิทธิผู้ดูแลระบบอินเตอร์เฟซเพื่อแก้ไขหน้า JS/CSS ด้วยหรือไม่ครับ --Geonuch (คุย) 07:02, 12 กรกฎาคม 2563 (+07)
#:  ไม่ครับ เพราะผมไม่มีความรู้ความสามารถด้านนี้เลยครับ แหะ ๆ ผมขอช่วยในส่วนที่มั่นใจว่าจะทำได้ดี และไม่สร้างภาระเก็บกวาดให้กับผู้อื่นในภายหลังน่าจะดีที่สุดครับ —Chainwit. (คุย) 12:35, 12 กรกฎาคม 2563 (+07)
# ที่ผ่านมามีข้อวิจารณ์ถึงการที่ผู้ดูแลระบบและผู้ใช้มีประสบการณ์บางส่วนมีปฏิสัมพันธ์ต่อผู้ใช้ใหม่ในลักษณะที่เข้มงวด จนส่งผลให้ผู้ใช้ใหม่บางส่วนสูญเสียแรงจูงใจในการมีส่วนร่วมและยุติบทบาทในวิกิพีเดียไป ไม่ทราบว่าคุณ Chainwit. มีความเห็นอย่างไรต่อข้อวิจารณ์ดังกล่าวครับ --Geonuch (คุย) 07:02, 12 กรกฎาคม 2563 (+07)
#:  ผมมองว่าลักษณะความเข้มงวดจำเป็นต้องมีเพื่อประโยชน์ต่อวิกิพีเดียในระยะยาว และไม่ได้มองว่าจะเป็นสิ่งที่ทำลายแรงจูงใจ ผมเองก็เริ่มต้นจากคนที่ไม่เคยอ่านนโยบายอะไรเลย ก็ได้ความเข้มงวดต่าง ๆ ของผู้ใช้และผู้ดูแลระบบมากำกับและสร้างส่งให้ผมสามารถพัฒนามาถึงจุดนี้ได้ ในขณะที่สิ่งที่อาจทำให้สูญเสียแรงจูงใจที่ว่ามานั้นน่าจะเป็นรูปแบบการสื่อสารที่อาจเป็นลักษณะเฉพาะของผู้ดูแลระบบหนึ่ง ๆ ผมพึงระลึกเสมอว่าเราทุกคนเป็นอาสาสมัคร ผู้ดูแลระบบทุกคนก็เป็นอาสาสมัคร ไม่ได้มีใครที่ผ่านการเทรนหรืออบรมพิเศษต่อการรับมือใด ๆ มาทั้งนั้น และทุก ๆ คนมีเจตนาดีที่ต้องการช่วยวิกิพีเดีย ผมมองว่าปัญหาไม่ใช่ที่ความเข้มงวด แต่อาจะเป็นที่ภาษาในการสื่อสารมากกว่า (ซึ่งจะแก้ไขยังไงก็คงต้องอภิปรายกันต่อไป) —Chainwit. (คุย) 21:54, 12 กรกฎาคม 2563 (+07)
# ที่ผ่านมาทั้งในวิกิพีเดียภาษาไทยและภาษาอื่น มีผู้ใช้ลงทะเบียนส่วนหนึ่งที่มองว่าการสร้างความเสียหายต่อโครงการเป็นผลมาจากการเข้ามีส่วนร่วมของผู้ใช้ไอพีเป็นส่วนใหญ่ โดยมีไม่น้อยที่มองว่าการแก้ไขโดยผู้ใช้ไอพีถือเป็นภัยคุกคามต่อโครงการและควรที่จะมีการจำกัดสิทธิมากกว่าที่มีอยู่ในทางนโยบายหรือเทคนิค (เช่น ห้ามสร้างหน้าใหม่ ห้ามให้ความเห็นในการอภิปรายบางอย่าง ฯลฯ) เพื่อป้องกันการกระทำบางอย่างที่สร้างความเสียหาย จึงอยากทราบว่าคุณ Chainwit. มีความเห็นถึงการเข้ามีส่วนร่วมของผู้ใช้ไอพีอย่างไรบ้างและขณะนี้ควรที่จะมีการดำเนินการเพิ่มเติมในทางนโยบายหรือเทคนิคต่อผู้ใช้ไอพีในวิกิพีเดียภาษาไทยหรือไม่ครับ --Geonuch (คุย) 07:02, 12 กรกฎาคม 2563 (+07)
#:  ส่วนตัวผมคิดว่าควรป้องกันไม่ให้สร้างหน้าใหม่ไปเลย จากประสบการณ์ที่ผมชอบนั่งเฝ้า พิเศษ:หน้าใหม่ อยู่ตลอด ๆ มีหลาย ๆ ไอพีที่เข้ามาเขียนบทความใหม่มากมายที่แสดงให้เห็นเจตนาดี แต่ก็มีข้อควรปรับปรุง ผมมองว่าถ้าในการสร้างหน้าใหม่เป็นสำหรับผู้ใช้ล็อกอินเท่านั้นจะช่วยอำนวยความสะดวกในการติดต่อ พูดคุย และแนะนำให้ผู้ใช้ (ที่อนุมานว่า) มาใหม่เหล่านี้ได้ปรับและเป็นส่วนหนึ่งของชุมชนวิกิพีเดียต่อไป สำหรับนโยบายอื่น ๆ ผมยังเห็นสมควรให้ดำเนินไปต่อ เพราะวิกิพีเดียคือสารานุกรมเสรี “ที่ใคร ๆ ก็แก้ไขได้” การจำกัดสิทธิ์บางประการที่ผมยกมานี้อาจขัดต่อเอกลักษณ์ของวิกิพีเดียก็ตามที แต่เชื่อว่าจะช่วยพัฒนาคุณภาพของบทความใหม่ ๆ หรือเสริมชุมชนของเราให้มีนักเขียนหน้าใหม่ที่มีคุณภาพมากขึ้นได้ครับ —Chainwit. (คุย) 21:54, 12 กรกฎาคม 2563 (+07)
# มีประเด็นที่อยากสอบถามเพิ่มเติมจากหน้าผู้ใช้ของคุณ คือ
## คุณเห็นว่าการแสดงข้อความถึงทัศนคติทางการเมือง (ถ้าเข้าใจไม่ผิด) นั้นสอดคล้องตามแนวปฏิบัติเกี่ยวกับหน้าผู้ใช้หรือไม่ครับ ถ้าใช่ แล้วจะมีผลต่อความไว้เนื้อเชื่อใจจากผู้ใช้ที่มีทัศนคติทางการเมืองต่างจากคุณหรือไม่ครับ
## คุณเห็นว่าการเปิดเผยเพศวิถี (sexuality) จะทำให้คุณตกเป็นเป้าโจมตีโดยเฉพาะเมื่อได้รับสิทธิผู้ดูแลระบบหรือไม่ครับ
#: ป.ล. ที่ถามมาไม่ใช่ว่ามีอคติอะไรกับคุณ Chainwit นะครับ แต่ที่ผ่านมาการปฏิบัติงานของผู้ดูแลระบบถูกผู้ใช้บางส่วนโจมตีด้วยเหตุผลทางการเมือง เช่น เป็น IO ของรัฐบาล, เป็นพวกล้มเจ้า ฯลฯ หรือกรณีที่เป็น cyberbullying ก็เคยมีมาแล้วครับ --Geonuch (คุย) 08:51, 12 กรกฎาคม 2563 (+07)
#:  สำหรับข้อกังวลที่ระบุมานั้น ตราบใดก็ตามที่ผมมั่นใจว่าผมไม่ได้ทำอะไรขัดต่อนโยบายหรือแนวปฏิบัติของวิกิพีเดีย คำว่ากล่าวเหล่านั้นล้วนเป็นสิ่งไร้สาระที่ไม่น่าสนใจสำหรับผมครับ
## ถ้าเข้าใจไม่ผิด น่าจะหมายถึงแบนเนอร์ “เผด็จการจงพินาศฯ” ใช่ไหมครับ ใช่ มันเป็นการแสดงจุดยืนทางการเมือง แต่ไม่ได้มีข้อใดในนโยบายห้ามไว้ ถ้าหากมันขัดต่อนโยบายจริง กล่องผู้ใช้จำพวกแสดงฝ่ายทางพรรคการเมืองที่มีอยู่ดาษดื่นนั้นผมว่าคงผิดชัดเจนกว่ามาก ๆ ครับ นอกจากนี้กล่องนี้ยังช่วยให้ผู้ใช้ที่มีแนวคิดทางการเมืองคล้ายกันกับผม “น่าจะ” มีสร้างความไว้เนื้อเชื่อใจในผมขึ้นมาบ้างแหละครับ ส่วนสำหรับว่าส่งผลต่อผู้ใช้ที่มีความเห็นทางการเมืองขัดกันหรือไม่ หากผู้ใช้นั้น ๆ ไม่สามารถยอมรับความหลากหลายทางการเมืองนี้ได้ และมองมันสำคัญเหนือเป้าหมายของวิกิพีเดีย ก็ย่อมส่งผลอยู่แล้วครับ แต่ผมเชื่อว่าด้วยการปฏิบัติตน วิธีการเจรจาต่าง ๆ ที่ผมใจเย็นและใช้เหตุผลมาตลอดนั้นจะมาทดแทนและช่วยให้ผู้ใช้ดังที่ว่าอาจจะยอมรับและดึงเขากลับมาหาความไว้ใจของผมได้ครับ ในทางกลับกัน ต่อให้เป็นผู้ใช้ที่แสดงตนบนขั้วการเมืองฝ่ายตรงข้ามชัดเจน ผมก็ไม่ขัดอะไร ตราบใดที่ในวิกิพีเดียเขาปฏิบัติตามนโยบายและแนวปฏิบัติ เมื่อตอนนี้ผมยืนบนฐานของวิกิพีเดีย ผมขอยืนยันว่าจะไม่นำการเมืองมาขัดต่อการทำงานไปตามนโยบายและแนวปฏิบัติครับ
## ที่ผ่านมาผมยังไม่เคยเห็นใครโจมตีผมด้วยเพศวิถีของผมมาก่อน เข้าใจว่าเป็นมารยาทพื้นฐานน่ะครับ ต่อให้มีการโจมตีขึ้นจริง ก็น่อมแสดงให้เห็นถึงความขาดเหตุผลและใช้อารมณ์นำของผู้ใช้นั้น ๆ ได้ชัดเจน ส่วนสาเหตุที่เปิดเผยเพศวิถีนั้นก็ดังระบุในคำตอบด้านบน ว่ามันจะช่วยให้เกิดความไว้เนื้อเชื่อใจ และเป็นการแสดงถึงความสนใจของผมต่อแนวคิดที่เกี่ยวข้องกับ LGBT ด้วย ส่วนนี้ผมว่าเป็นประโยชน์ (อาจจะบ้าง) ในวิกิพีเดียตามนโยบายหน้าผู้ใช้นะครับ — Chainwit. (คุย) 22:10, 12 กรกฎาคม 2563 (+07)
# ขอใช้คำถามเดียวกับที่ผมถามคุณ JMKTIN ที่เสนอชื่อมาพร้อมกันนะครับ คือ ขอให้คุณ Chainwit. แสดงทรรศนะเกี่ยวกับชุมชนของวิกิพีเดียภาษาไทย และ/หรือชุมชนของวิกิมีเดียประเทศไทยโดยอาศัยการวิเคราะห์ศักยภาพ (SWOT Analysis) ครับ --G(x) (คุย) 13:52, 12 กรกฎาคม 2563 (+07)
#: 
## Strength: มีผู้ใช้ที่หลากหลายแนวทาง หลายความสนใจ และเผลอ ๆ อาจจะหลายความเชี่ยวชาญที่เข้ามาเพิ่มเติมข้อมูลต่าง ๆ, ด้วยว่าภาษาไทยเป็นภาษารอง จึงได้เปรียบสำหรับนักเขียนสามารถแปลมาจากภาษาอังกฤษ/ภาษาที่สามอื่น ๆ เช่นจีนหรือเกาหลีมาเป็นบทความไทยได้โดยตรง ไม่ต้องเรียบเรียงใหม่ และชุมนก็ไว้วางใจได้ว่าต้องได้รับการตรวจสอบเนื้อหามาแล้วในระดับหนึ่งจากวิกิพีเดียต้อนทางที่แปลมา
## Weakness: บทความในยุคแรก ๆ ที่เขียนโดยผู้ใช้ในยุคแรก ๆ หลาย ๆ ชิ้นเข้าข่ายไม่ผ่านเกณฑ์ ทั้งการเขียน การใช้ภาษา ทั้ง ๆมที่เป็นเนื้อหาที่ควรจะสามารถแปลจากภาษาอังกฤษมาได้ (แต่พออนุมานเองว่า ณ ตอนนั้น มาตรฐานของวิกิไทยคงต่ำมาก) และไม่ได้มีใครสนใจเข้าไปปรับมากเท่าที่ควร ทั้ง ๆ ที่จำนวนหนึ่งเป็นหน้าข้อมูลที่พื้นฐานมาก ๆ (เช่นหน้า  รุ่นเก่าของญาณวิทยา, ปรัชญา, ฮีโมโกลบิน, หัวข้อเนื้อหาทางการแพทย์ และอื่น ๆ อีกเยอะมาก ๆ ) นอกจากนี้ยังมีบทความกลุ่มศาสนาพุทธหรือก้ำกึ่งระหว่างพุทธกับศาสนาอินเดียอื่น ๆ (เช่นหน้า ธรรม, คฤหัสถ์, กาม) ใช้ข้อมูลที่อ้างจากพระไตรปิฎก/งานเขียนของสงฆ์เถรวาทไทยอย่างเดียว ซึ่งไม่แสดงมุมมองที่เป็นสากล และไม่มีใครเข้าไปปรับมากนักเช่นกัน
## Opportunity: ผู้ใช้ใหม่มีมากขึ้น, ระบบ “แผงข้อมูล” ของกูเกิล, Siri suggestion ในซาฟารี และการเลือกข้อมูลมาตอบของ Siri ล้วนใช้ข้อมูลแบบรวบยอดจากวิกิพีเดียเป็นหลัก โดยเฉพาะระบบของวิกิพีเดียที่มีกล่องข้อมูลสรุปเนื้อหา ยิ่งทำให้การถามต่าง ๆ สะดวกที่จะนำข้อมูลจากวิกิพีเดียมาใช้มากขึ้น (เช่น ถามว่าบุคคลนี้เกิดเมื่อไหร่ ข้อมูลก็จะ retrieve มาจากส่วนวันเกิดในกล่องข้อมูลบนวิกิพีเดีย) ยิ่งมีข้อมูลบนวิกิพีเดียภาษาไทยมาก ยิ่งมีโอกาสที่คำถามภาษาไทยจะตอบได้มีประสิทธิภาพมากขึ้น ที่เกริ่นมานี้เพื่อบอกว่าวิกิพีเดียเข้าถึงผู้คนได้มากขึ้น ง่ายขึ้น และเป็นที่ไว้ใจมากขึ้น อาจนำไปสู่การเกิดขึ้นของชาววิกิพีเดียหน้าใหม่ ๆ ก็ได้ (ผมก็เป็นหนึ่งในคนที่เกิดมาจากส่วนนี้เหมือนกัน)
## Thread: นอกจากผู้ใช้เจตนาก่อกวนแล้ว ดังที่ระบุไว้ในข้อก่อนหน้าว่าวิกิพีเดียมี SEO ที่ดี คนเสิร์ชอะไรก็เจอวิกิพีเดียกันก่อน จึงถูกนำมาใช้เพื่อสร้างหน้าใหม่มาประชาสัมพันธ์ร้านค้า องค์กร หรือแม้แต่บุคคลอย่างผิด ๆ ได้บ่อยครั้ง —Chainwit. (คุย) 01:28, 14 กรกฎาคม 2563 (+07)
# คุณคิดว่ามีกรณีใดบ้างที่คุณสามารถใช้ WP:IAR ได้ กรุณายกตัวอย่างครับ --Ingfa7599 (คุย) 14:46, 12 กรกฎาคม 2563 (+07)
#:  ในความเข้าใจของผม กรณีที่ผมพอจินตนาการออกเช่น กรณีข้อมูลส่วนบุคคลบางประการที่ถูกเผยแพร่เฉพาะบนแหล่งข้อมูลปฐมภูมิของบุคคล (เช่น วันเกิดของบุคคลที่มีการระบุไว้ในหน้าเว็บเพจ/ช่องทางสื่อสารทางการ/ส่วนตัวของบุคคลนั้น ๆ อย่างเป็นสาธารณะ ในขณะที่ไม่มีแหล่งข้อมูลอื่นที่ดีกว่ามาใช้ได้) ก็ควรอนุโลมให้ใช้แหล่งอ้างอิงจากหน้าข้อมูลส่วนบุคคลนั้น ๆ ได้ (ซึ่งเมื่อตามนโยบายอาจไม่เข้าข่าย “แหล่งข้อมูลตีพิมพ์เอง”), หรือกรณีที่ผู้ใช้วิกิพีเดียถูกคุกคาม/ข่มขู่อย่างเป็นส่วนตัวจากการเขียนข้อมูลที่ขัดต่อกฎหมายความมั่นคง อาจจำเป็นต้องลบข้อมูลหรือปฏิบัติตามคำสั่งทางกฎหมาย เพื่อป้องกันไม่ให้ชุมชนอาจต้องสูญเสียสมาชิกที่มีความสามารถในการเขียนไป ทั้ง ๆ ที่ขัดต่อนโยบาย WP:CENSOR แต่เพื่อประโยชน์ต่อชุมชนวิกิพีเดียในระยะยาว, และสุดท้ายการลบหน้าที่สั้นมากแต่ไม่ได้เข้าข่าย WP:A1 กับ WP:A3 อย่างชัดเจน (และไม่ได้เข้าข่ายการลบข้ออื่น ๆ ) แต่แสดงให้เห็นว่าเขียนขึ้นโดยขาดความมุ่งมั่นตั้งใจที่จะสร้างบทความที่มีเนื้อหาหรือมีคุณภาพ (เช่น หน้าที่สร้างขึ้นโดยมีเพียงประโยคกล่าวนำว่า .... คือ .... และมีกล่องข้อมูล ไม่มีอ้างอิง จบ) และไม่มีการตอบสนองมาปรับปรุงหรือแก้ไขต่อ ก็สมควรถูกลบทิ้งได้ เพราะเป็นหน้าที่ไม่มีประโยชน์ต่อการพัฒนาวิกิพีเดีย อนึ่ง นโยบายนี้ผมโดยส่วนตัวยังไม่เคยเห็นถูกนำมาใช้ในวิกิพีเดียภาษาไทย (เท่าที่ผมเห็นจริง ๆ) หากเข้าใจผิดประการใดก็ยินดีนำไปปรับปรุงครับ นี่คือเท่าที่ผมเข้าใจจริง ๆ —Chainwit. (คุย) 00:44, 13 กรกฎาคม 2563 (+07)
#ในฐานะผู้ดูแลระบบ หากมีผู้ใช้ที่มีทรรศนะทางการเมืองตรงข้ามกับคุณมาอภิปราย คุณจะมีความเอนเอียงในการที่จะช่วยเหลือมากกว่าผู้ใช้ที่มีทรรศนะเดียวกับคุณหรือไหม --ร้อยตรี โชคดี (คุย) 15:29, 13 กรกฎาคม 2563 (+07)
#:  ไม่เอนเอียงเป็นอันขาดครับ ตราบใดที่พูดคุยกันด้วยหลักเหตุผล แนวคิดหรือความเชื่อทางการเมืองไม่ส่งผลต่อการอภิปรายเป็นแน่นอนครับ เมื่ออยู่ในการทำหน้าที่เพื่อผลประโยชน์ของวิกิพีเดียและชุมชน ผมจะไม่นำข้างการเมืองมาเกี่ยวข้องเป็นอคติหรือเอนเอียงเด็ดขาด และยังคงยืนยันบนฐานของความเป็นเหตุเป็นผลครับ —Chainwit. (คุย) 01:31, 14 กรกฎาคม 2563 (+07)
# หากได้รับความไว้วางใจให้เป็นผู้ดูแลระบบแล้ว มีความเห็นอย่างไรต่อปัญหาการบังคับใช้นโยบายและแนวปฏิบัติครับ บางอย่างควรงดบังคับใช้เลยหรือเปล่า หรือคิดว่าจะบังคับใช้ต่อไปและใช้วิธีพูดคุยแทน --Horus (พูดคุย) 15:29, 16 กรกฎาคม 2563 (+07)
#:  ในความเห็นของผม ผมยืนข้างการบังคับกฎและนโยบายต่าง ๆ ของวิกิพีเดียอย่างเคร่งครัด และใช้วิธีการพูดคุยแทน เพื่อยึดถือคุณภาพของวิกิพีเดียภาษาไทยเป็นหลักครับ ด้วยผมเองก็เริ่มวิกิพีเดียมาจากทางนี้ ถ้ามีการหละหลวมหลาย ๆ อย่างกับผมในตั้งแต่แรก ก็เชื่อได้ว่าทุกวันนี้ผมก็ยังคงเป็นผู้ใช้กิ๊กก๊อกคนนึงที่ไม่พยายามจะทำความเข้าใจระบบและวัฒนธรรมของวิกิพีเดียหรอกครับ อย่างไรก็ตามยังมีความเห็นเสริมว่า “คง” ต้องนำ WP:IAR เข้ามาใช้บ้างในบางกรณีที่เกิดข้อถกเถียงที่ไม่สามารถหาข้อตกลงได้ง่าย ๆ ขึ้นมาครับ — Chainwit. (คุย) 21:23, 16 กรกฎาคม 2563 (+07)
#::  ลองดู :en:Wikipedia:"Ignore all rules" essays and related topics นะครับ ไม่แน่ใจว่ามีกรณีใดที่คุณคิดว่าจำเป็นต้องหยิบมาใช้ และคุณจะมีวิธีดูอย่างไรว่าเมื่อแนะนำ IAR กับผู้ใช้แล้ว เขาหรือเธอคนนั้นจะไม่นำไปปฏิบัติในทางที่ผิดโดยทำลายกฎระเบียบอื่น ๆ ที่ดีอยู่แล้ว --Horus (พูดคุย) 21:28, 16 กรกฎาคม 2563 (+07)
#:::  พอได้อ่านตามที่คุณ Horus แนบมาแล้ว ผมต้องยอมรับว่าผมเองเข้าใจผิดมากทีเดียว ขอเปลี่ยนคำตอบด้านบนตัดส่วนที่เกี่ยวข้องกับ IAR ทิ้งไปหมดนะครับ คือยืนัยนให้ยึดตามกฎและนโยบายโดยเคร่งครัดประกอบการพูดคุยเพียงเท่านั้นครับ ขอบคุณมาก ๆ ครับ —Chainwit. (คุย) 22:24, 16 กรกฎาคม 2563 (+07)
# ในฐานะที่คุณระบุว่าเคยอยู่ในฐานะผู้ใช้ใหม่ที่มีผู้ใช้มากประสบการณ์กำกับมาก่อน ขอทราบความเห็นว่าหลังได้รับเลือกเป็นผู้ดูแลระบบแล้ว จะทำให้บทบาทในการช่วยเหลือผู้ใช้ใหม่เพื่อลดการกระทำที่ผิดเพิ่มขึ้นหรือเปลี่ยนแปลงกว่าเมื่อเทียบกับผู้ใช้ปกติหรือไม่ และมีวิธีการอย่างไร --Horus (พูดคุย) 15:29, 16 กรกฎาคม 2563 (+07)
#:  ยังคงเหมือนเดิมครับ ไม่ว่าจะเป็นหรือไม่เป็นผู้ดูแลระบบ ถ้ามีเวลา (ซึ่งตรงนี้ไม่น่าเกี่ยวกับภาระงานที่มาจากการเป็นผู้ดูแลระบบ หมายถึงเวลาในชีวิตจริงของผม) ก็จะยังคงดูแลช่วยเหลือผู้ใช้ใหม่ พูดคุย ให้คำแนะนำ เจรจา อภิปราย ต่าง ๆ ด้วยความหวังว่าผู้ใช้คนนั้นจะเข้าใจและซึมซับวัฒนธรรมของวิกิพีเดีย และนำไปสู่การพัฒนาที่ดีและต่อเนื่องไปในอนาคตครับ สำหรับวิธีการในการพูดคุย กรณีที่ผมมีส่วนเข้าไปแนะนำมากจะเป็นการสร้างหน้าใหม่ของผู้ใช้ใหม่ โดยทั่วไปหากพบว่าผู้ใช้นั้นมีเจตนาดี และมีการสร้างบทความขึ้นมาหลายบทความ ผมก็จะเข้าไปแนะนำและเสนอข้อควรปรับต่าง ๆ บนหน้าพูดคุยส่วนตัวของผู้ใช้นั้น ๆ ครับ, กรณีที่มีการคัดค้านการลบที่ผู้เขียนชี้แจงให้เห็นถึงเจตนาในการสร้างหน้า ก็จะใช้การพูดคุยในหน้าพูดคุยนั้นให้เข้าใจตรงกันว่าบทความนั้นขัดต่อนโยบายข้อใดจึงทำให้ถูกลบ เป็นต้นครับ —Chainwit. (คุย) 21:23, 16 กรกฎาคม 2563 (+07)

**สนับสนุน**
#  ไม่จำเป็นต้องรอคำตอบ ผมก็สนับสนุนครับ เพราะผมคอยตามดูและเห็นถึงความมุ่งมันของคุณในช่วงที่ผ่านมาครับ --Tvcccp  (cn:Yesona)  (Talk)  09:51, 12 กรกฎาคม 2563 (+07)
#  --B20180 (คุย) 01:33, 13 กรกฎาคม 2563 (+07)
#  --RidJasper (คุย) 09:23, 13 กรกฎาคม 2563 (+07)
#  --Mr.CN (คุย) 10:31, 13 กรกฎาคม 2563 (+07)
#  เห็นความมุ่งมั่นตั้งใจในการมีส่วนร่วมบนชุมชนครับ --JMKTIN (คุย) 12:10, 13 กรกฎาคม 2563 (+07)
#  --Siam2019 (คุย) 00:30, 14 กรกฎาคม 2563 (+07)
#  --ร้อยตรี โชคดี (คุย) 16:14, 14 กรกฎาคม 2563 (+07)
#  --Ingfa7599 (คุย) 17:40, 14 กรกฎาคม 2563 (+07)
#  มีส่วนร่วมกับวิกิพีเดียอย่างชัดเจนมาโดยตลอดครับ --Timekeepertmk (คุย) 21:42, 14 กรกฎาคม 2563 (+07)
#  —Bebiezaza (คุย) 22:24, 14 กรกฎาคม 2563 (+07)
#  10:27, 17 กรกฎาคม 2563‎
#*  ผู้ใช้ใหม่ การแก้ไขไม่ถึง 10 ครั้ง อายุบัญชีไม่ถึง 4 วันขณะที่ลงคะแนน --Geonuch (คุย) 11:27, 17 กรกฎาคม 2563 (+07)
#  ช่วยเหลือผู้ใช้ใหม่ตลอด โดยเฉพาะการช่วยทับศัพท์ชื่อนักแสดงอินเดีย และผมมั่นใจว่าคุณ Chainwit. จะทำประโยชร์ต่อวิกิพีเดียอีกมากมาย เลยขอสนับสนุนเป็นผู้ดูแลครับ-Sir.B.T. (cn.Dr.Man) (คุย) 13:19, 17 กรกฎาคม 2563 (+07)
#  --BeckNoDa (คุย) 17:35, 17 กรกฎาคม 2563 (+07)
#  — Patsagorn Y. talk 16:01, 18 กรกฎาคม 2563 (+07)
#  เชื่อว่าจะเป็นผู้ดูแลระบบที่พร้อมเรียนรู้ให้เกิดความชำนาญในการพัฒนาวิกิพีเดีย รวมทั้งช่วยตักเตือนชี้แนะผู้ใช้ที่ยังไม่ประสาได้ครับ --Horus (พูดคุย) 16:06, 18 กรกฎาคม 2563 (+07)
#  --เกมของใคร (คุย) 18:49, 18 กรกฎาคม 2563 (+07)
#*  ผู้ใช้ถูกบล็อกเนื่องจากมีประวัติการใช้หลายบัญชีในทางที่ผิด --Geonuch (คุย) 17:46, 21 กรกฎาคม 2563 (+07)
#  --Potapt (คุย) 04:34, 22 กรกฎาคม 2563 (+07)
# 2=เห็นด้วยอย่างยิ่ง พิจารณาจากการตอบคำถาม โดยเฉพาะคำถามเพิ่มเติม ส่อถึงความเข้าใจในชุมชนที่ดีมาก --NP-chaonay (คุย) 16:47, 26 กรกฎาคม 2563 (+07)

**เป็นกลาง**
#ขอคิดก่อนครับ ผมเป็นกลาง --17:08, 12 กรกฎาคม 2563‎ (+07)
#*  ผู้ใช้สร้างบัญชีก่อนหน้าเวลาที่ออกเสียงเพียง 3 นาที และไม่อธิบายเหตุผลในการออกเสียงให้ชัดเจน จึงเชื่อว่าอาจไม่ถือเป็นคะแนนเสียงที่มีผลต่อการพิจารณา --G(x) (คุย) 17:47, 12 กรกฎาคม 2563 (+07)
#
#

**คัดค้าน**
#
#

**ความเห็นอื่น**
#
#